Uvaženi predsedniče Skupštine, uvaženi ministre Dinkiću, kolege narodni poslanici, stavom 4. člana 7. dosadašnjeg Carinskog zakona bio je predviđen da obuku i polaganja stručnog ispita organizuje Uprava carina. Taj stav 4. je promenjen Predlogom zakona, tako da sada glasi – posebni stručni ispit za zastupanje u carinskom postupku polaže se pred ispitnom komisijom koju obrazuje ministar na predlog direktora Uprave carina. Ova izmena je dobra, ali ova izmena na neki način dezavuiše Upravu carina, jer ne stoji da Uprava carina organizuje obuku i polaganje stručnog ispita, a mi smo mišljenja da to treba da stoji u zakonu i da se jasno zna ko može da organizuje obuku i ko može da organizuje polaganje posebnog stručnog ispita, posebno što se izmenama u članu 21. kaže da carinski organ naplaćuje naknadu i zahteva nadoknadu troškova za pružanje posebnih usluga i to za organizovanje obuke za polaganje posebnog stručnog ispita za polaganje tog ispita. Logičnim tumačenjem dolazimo do toga da Uprava carina organizuje polaganje stručnog ispita i obuku, ali tome stoji i mislim da ne trebamo da se bavimo tumačenjem tamo gde ne moramo, a ovde mislim da ne moramo. Mislim da bi ove promene trebale da glase da Uprava carine organizuje obuku i polaganje stručnog ispita, a posebni stručni ispit za zastupanje u carinskom postupku polaže se pred ispitnom komisijom koju obrazuje ministar na predlog direktora Uprave carina. Ne menjamo ovo što je predložila Vlada, ali samo dopunjujemo i mislim da je to dobro rešenje, da upotpunjujemo zakon i mislim da ministar treba ovo da prihvati. Hvala.
Hvala. Narodni poslanik Janko Veselinović ima reč.
Poštovani predsedavajući, uvaženi ministre, dame i gospodo narodni poslanici, nije mi jasno zbog čega Vlada nije prihvatila ovaj amandman kolege Đidića, pre svega što je on išao ka pojašnjenju i poboljšanju ovog predloga izmene i dopune zakona. U svakom slučaju je trebao da popravi ovaj predlog zakona sa jedne strane, a sa druge strane nam se čini da imamo po malo utisak da na amandmane narodnih poslanika iz opozicije Vlada ne gleda kao na amandmane koji idu na to da poprave zakone i na konstruktivan način doprinesu radu Narodne skupštine, već kao na amandmane opozicije koje treba apriori odbiti. Imamo veoma malo broj slučajeva da su amandmani opozicije, makar DS, prihvaćeni. Sa druge strane, predsedavajući, iskoristio bih priliku da vas pitam zbog čega smo za četiri amandmana ovde već dva dana, zbog čega juče nije bilo predstavnika Vlade u Skupštini, iako su se nalazili po hodnicima, neke smo od njih sretali, i zbog čega trošimo novac građana Srbije, a zalažete se za racionalizaciju, zbog čega ne organizujemo rad Narodne skupštine da on bude i transparentan i da znamo zbog čega trošimo vreme i novac uzaludno sedeći u poslaničkim klupama umesto da sedimo u sali i raspravljamo o zakonima? Hvala.
Hvala. Dobićete odgovor na to pitanje, samo što znate da u toku rasprave o amandmanima možete raspravljati o sadržaju teksta amandmana i da postavljanjem takvog pitanja i sami kršite Poslovnik. Apsolutno se slažem sa vama da očekujem uvek značajni pristup predstavnika Vlade, kao što je to danas, a u trenucima kada iz bilo kog razloga nemamo mogućnost da predstavnik Vlade bude prisutan nisam spreman da vodimo raspravu o ovako važnim temama bez predstavnika predlagača koji bi mogao da da odgovore na sva vaša pitanja. To je suština zbog čega juče nismo mogli da imamo sednicu na vreme. Da li još neko želi reč? (Ne.) Na član 1. amandman sa ispravkama podnela je narodni poslanik Olgica Batić. Vlada i Odbor za finansije, republički budžet i kontrolu trošenja javnih sredstavaprihvatili su ovaj amandman. Odbor za ustavna pitanja i zakonodavstvo smatra da je amandman, sa ispravkama od 13. i 14 novembra 2012. godine,u skladu sa Ustavom i pravnim sistemom Republike Srbije, a o ispravci amandmana od 15. novembra 2012. godine, Odbor se nije izjasnio. Da li neko želi reč? (Ne.) Na član 3. amandman je podneo narodni poslanik Miodrag Đidić. Vlada i Odbor za finansije, republički budžet i kontrolu trošenja javnih sredstava nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Da li neko želi reč? (Da.)
Članom 3. izmena Carinskog zakona predviđeno je da se rok od pet godina za čuvanje carinske dokumentacije smanji na tri godine. Ovo smanjenje, odnosno smanjenje čuvanja, nije samo smanjenje čuvanja carinske dokumentacije, nego znači da se skraćuje i rok za kontrolu carinske dokumentacije. Mislim da to u ovom momentu nije dobro, jer Uprava carina u ovom momentu nema kadrovskih, pre svega, tehničkih mogućnosti za brzo vršenje kontrole, s obzirom na broj privrednih subjekata koji se bave spoljno-trgovinskim poslovanjem i preti velika opasnost da budžet Republike Srbije bude znatno oštećen. U načelnoj raspravi sam govorio o jednom primeru oko tarifiranja robe, a sada ću izneti još jedan bolji primer gde se jasno vidi kako može biti oštećen budžet Republike Srbije. Naime, imamo pojavu u praksi da se pojavljuju lažne fakture, da u fakturama stoji jedan iznos uvezene robe, a u stvari je taj iznos mnogo veći. Da bi se to utvrdilo potrebno je određeno vreme, odnosno potrebno je da dođe do razmene informacija i dokumentacije sa drugim carinskim administracijama. Imali smo prilike da u ovom parlamentu usvojimo Sporazum o carinskoj saradnji sa Republikom Gruzijom pre desetak dana, kao i pre par dana Sporazum o graničnoj kontroli sa Republikom Mađarskom, ali postoji veliki broj zemalja sa kojima nemamo takav sporazum što znatno otežava tu razmenu dokumentacije, a bez te razmene dokumentacije ne možemo utvrditi ispravno činjenično stanje i na osnovu toga donositi odluke. Imamo dosta slučajeva da građani Srbije osnivaju firme u drugim evropskim državama, da njih koriste za uvoz robe, pre svega tekstilne, iz Kine. Tu se pojavljuje veliki problem, jer su cene jako niske i mislim da nisu prave. Da bi se utvrdila prava cena, ogroman je postupak, moramo prvo sa tom zemljom odakle dolazi roba da stupimo u kontakt, pa onda i sa kineskom carinskom administracijom. To iziskuje puno vremena. Na ovaj način budžet Republike Srbije je višestruko oštećen, pre svega za smanjenu carinu, ali isto tako ova roba zna da završi na ilegalnom tržištu, pa država bude oštećena i za neplaćeni porez na dodatu vrednost. Dakle, rok od tri godine, mislim da u ovom momentu nije primeren, jer ne možemo sve ove poslove završiti u tom roku. Nažalost, mnogi se nalaze u sivoj zoni i koriste svaku mogućnost da oštete budžet Republike Srbije. Umesto da zakonskim predlozima smanjujemo mogućnost zloupotreba, čini mi se da na ovaj način, baš ovakvim zakonskim predlozima, ohrabrujemo one koji su na ivici legalnog poslovanja da pređu u ilegalno poslovanje i da na taj način nanesu štetu budžetu Republike Srbije. Sa jedne strane, borimo se za svaki dinar, jer znamo kakvo je stanje u državnom budžetu, a sa druge strane, ovakvim zakonskim propisima stimulišemo one koji se nalaze na ivici zakona da pređu na drugu stranu, da ilegalno posluju i nanose štetu budžetu Republike Srbije, ali i sebi. Stoga, mislim da ovaj rok, odnosno ovaj član treba brisati. Treba ostaviti rok od pet godina dok se ne steknu uslovi da taj rok bude tri godine. Ne kažem da ne treba da idemo ka rešenjima koja su u većini zemalja EU, ali treba da se steknu uslovi da to možemo da primenimo u praksi u Srbiji, a da nema štete po državu Srbiju. Dakle, još jednom mislim da ovaj amandman treba prihvatiti zbog građana Srbije kojii onako žive u jako teškoj finansijskoj situaciji. Razgovarao sam sa jednim carinikom koji je carinik od završetka fakulteta pa do današnjih dana, skoro 40 godina. On mi je rekao jednu stvar koju ću podeliti sa vama, a vi ćete sami prosuditi da li je taj čovek u pravu. Čovek mi je rekao da niko u Srbiji nije mogao da se obogati preko noći, a toga imamo u praksi od devedesetih godina pa do dana današnjeg, ko nije oštetio državu bilo putem poreza ili putem carine, svejedno je. Da lije taj čovek u pravu? Prosudite sami.
Hvala. Na član 7. amandman je podneo narodni poslanik Miodrag Đidić. Vlada i resorni odbor nisu prihvatili amandman a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike SrbijeRepublike Srbije. Da li neko želi reč? Reč ima narodni poslanik Miodrag Đidić. Izvolite.
Ovo što sam rekao za ovaj član važi i za ovaj član. Ovde se rok za obaveštavanje dužnika sa pet godina smanjuje na tri. Takođe, mislim da nije momenat da se to radi i da sami sebi ne skačemo u usta. Zašto bismo skratili rok da nekoga obavestimo da je dužan državi? Mislim da ne postoji za to ni jedan jedini razlog. Ne bih da iznosim argumente koje sam već izneo. Iskoristiću priliku, pošto ministar nije bio u načelnoj raspravi, da iznesem jedan predlog koji sam izneo u načelnoj raspravi. Iznosim ga sada zato što su ga neke poslaničke grupe takođe prihvatile. To je gospodine ministre da razmislite da ono što smo uradili u Zakonu o poreskom postupku i poreskoj administraciji gde smo poreski, prekršajni postupak vratili Poreskoj upravi, da razmislite da carinski prekršaj vratite Upravi carina i Ministarstvu finansija. Praksa je pokazala da su tooni mnogo bolje radili, nego što rade prekršajni sudovi. Opet je oštećen budžet Republike Srbije, jer zaplenjena roba u carinskim postupcima stoji na lagerima. Njena vrednost svakog dana opada. Neko je postavio pitanje – da li Uprava carina i Ministarstvo finansija imaju kapacitete da to rade? Tvrdim da imaju, jer su to radili vrlo uspešno do pre dve godine i ne vidim razlog da sada to ne mogu da rade. Prekršajni sudovi su pokazali da nemaju kapacitete da ove poslove rade na pravi način. Hvala.
Reč ima ministar Dinkić. Izvolite.
Slažem se sa vama. Uradićemo to. To je predmet jednog drugog zakona. To je zakon o carinskoj službi koji je urađen u nacrtu i sledeće godine ćemo ga usvojiti i uraditi isto što smo uradili kod Poreske uprave. Dakle, umesto da to rade prekršajni sudovi, što je jako neefikasno, da radi carina. Slažem se sa vama.
Na član 14. amandman su zajedno podneli narodni poslanici Milan Lapčević, Miroslav Petković i Dejan Mihajlov. Vlada i resorni odbor nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Reč ima narodni poslanik Miroslav Petković. Izvolite.
Hvala gospodine predsedniče. Dame i gospodo narodni poslanici, gospodine ministre, u načelnoj raspravi smo dokazali da ovo nije samo tehnički zakon, već zakon koji treba da olakša carinski postupak i proceduru, koji treba da olakša izvoz, da pojednostavi našim privrednicima određeno funkcionisanje. Nismo čuli kako će se odredbe ovog zakona primenjivati celokupnoj teritoriji Republike Srbije. Pre svega, tu mislim na prostor KiM, s obzirom da imamo jasnu opstrukciju od EU i Svetske trgovinske organizacije kada su prihodi od carina u pitanju. Ovaj zakon je izmenjen zato što su predstavnici špedicije dokazali njegovu neustavnost. Ustavni sud Republike Srbije je u julu mesecu, mislim 12. jula, doneo odluku kojom se proglašava neustavni način obračuna kamata na carinski dug po komfornoj metodi. Ovaj zakon to menja. Naš amandman ide u pravcu da sprečimo nove troškove, pre svega budžeta Republike Srbije, i tužbe koje bi mogli oštećeni da podnesu u ovom periodu. Zbog toga predlažemo da ovaj zakon stupi osmog dana od dana usvajanja, da se ne čeka 1. januar, odnosno 31. decembar ove godine, kako bi sprečili da novac građana Srbije ode na neke sudske postupke, naknade šteta koje će biti zahtevane od strane špeditera koji su ovim zakonom i ovom neustavnom odredbom oštećeni. Hvala najlepše.
Hvala. Da li se još neko javlja za reč? (Ne.) Pošto smo završili pretres o svim amandmanima, zaključujem pretres Predloga zakona, u pojedinostima. Pošto smo obavili pretres Predloga zakona u načelu i pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini. Pošto je Narodna skupština završila raspravu o svim tačkama dnevnog reda ove sednice, saglasno članu 87. stav 5. Poslovnika Narodne skupštine, određujem četvrtak, 22. novembar 2012. godine, sa početkom u 10,00 časova, kao dan za glasanje o tačkama dnevnog reda Šeste sednice Drugog redovnog zasedanja Narodne skupštine Republike Srbije u 2012. godini. Ovom prilikom vas obaveštavam da sam sazvao i sledeću sednicu, koja će početi sutra u 11,00 časova. Hvala svima. Poštovani narodni poslanici, nastavljamo rad Šeste sednice Drugog redovnog zasedanja Narodne skupštine Republike Srbije u 2012. godini. Na osnovu službene evidencije o prisutnosti narodnih poslanika, konstatujem da sednici prisustvuje 128 narodnih poslanika. Podsećam vas da je članom 88. stav 5. Poslovnika Narodne skupštine predviđeno da kvorum u Danu za glasanje postoji ako je na sednici Narodne skupštine prisutna većina od ukupnog broja narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema za glasanje, utvrđeno da je u sali prisutno 126narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine u smislu člana 88. stav 5 Poslovnika Narodne skupštine. Obaveštavam vas da su sprečeni da sednici prisustvuju sledeći narodni poslanici: Donka Banović, Maja Gojković, Ljubica Milošević, Milorad Stošić, Čedomir Protić, Branko Ružić, Ivica Tončev, Dijana Vukomanović i Aleksandar Antić. Pošto je Narodna skupština obavila razmatranje svih tačaka dnevnog reda ove sednice, prelazimo na odlučivanje. Prelazimo na 1. tačku dnevnog reda – PREDLOG ZAKONA O IZMENAMA I DOPUNAMA CARINSKOG ZAKONA Pošto je Narodna skupština obavila pretres Predloga zakona o izmenama i dopunama Carinskog zakona u načelu i u pojedinostima, prelazimo na odlučivanje. Stavljam na glasanje Predlog zakona o izmenama i dopunama Carinskog zakona, u načelu. Molim da se izjasnimo. Zaključujem glasanje i saopštavam: za – 128, protiv – niko, uzdržanih – nema, nije glasalo pet od ukupno 133 narodna poslanika. Konstatujem da je Narodna skupština prihvatila Predlog zakona u načelu. Narodni poslanik Olgica Batić, 13. novembra 2012. godine, pisanim putem, povukla je amandmane koje je podnela na čl. 2a, 2b, 2v i 4a. Odbor za ustavna pitanja i zakonodavstvo je, saglasno članu 163. stav 2. Poslovnika, odbacio kao nepotpune amandmane narodnog poslanika Olgice Batić da se posle člana 4. dodaju novi članovi 4a i 4b, sa ispravkom i narodnog poslanika Enisa Imamovića da se posle člana 4. doda novi član 4a. Odbačeni amandmani ne mogu biti predmet rasprave i o njima se ne glasa. Prelazimo na odlučivanje o amandmanima. Na član 1. amandman je podneo narodni poslanik Miodrag Đidić. Vlada i resorni odbor nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Stavljam amandman na glasanje. Molim da se izjasnimo. Zaključujem glasanje i saopštavam: za – jedan, protiv – niko, uzdržanih – nema, nije glasalo 132 od ukupno 133 narodna poslanika. Konstatujem da Narodna skupština nije prihvatila ovaj amandman. Na član 1. amandman, sa ispravkom, podnela je narodni poslanik Olgica Batić. Vlada i Odbor za finansije, republički budžet i kontrolu trošenja javnih sredstava prihvatili su ovaj amandman. Stavljam amandman na glasanje. Molim da se izjasnimo. Zaključujem glasanje i saopštavam: za – 126, protiv – niko, uzdržanih – nema, nije glasalo sedam od ukupno 133 narodna poslanika. Konstatujem da je Narodna skupština prihvatila ovaj amandman. Na član 3. amandman je podneo narodni poslanik Miodrag Đidić. Vlada i resorni odbor nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Stavljam amandman na glasanje. Molim da se izjasnimo. Zaključujem glasanje i saopštavam: za – četiri, protiv – niko, uzdržanih – nema, nije glasalo 129 od ukupno 133 narodna poslanika. Konstatujem da Narodna skupština nije prihvatila ovaj amandman. Na član 7. amandman je podneo narodni poslanik Miodrag Đidić. Vlada i resorni odbor nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Stavljam amandman na glasanje. Molim da se izjasnimo. Zaključujem glasanje i saopštavam: za – dva, protiv – niko, uzdržanih – nema, nije glasao 131 od ukupno 133 narodna poslanika. Konstatujem da Narodna skupština nije prihvatila ovaj amandman. Na član 14. amandman su zajedno podneli narodni poslanici Milan Lapčević, Miroslav Petković i Dejan Mihajlov. Vlada i resorni odbor nisu prihvatili amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije. Stavljam amandman na glasanje. Molim da se izjasnimo. Zaključujem glasanje i saopštavam: za – niko, protiv – niko, uzdržanih – nema, nije glasalo 133 od ukupno 133 narodna poslanika. Konstatujem da Narodna skupština nije prihvatila ovaj amandman. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o izmenama i dopunama Carinskog zakona, u celini. Molim da se izjasnimo. Zaključujem glasanje i saopštavam: za – 126, protiv – niko, uzdržanih – nema, nije glasalo sedam od ukupno 133 narodna poslanika. Konstatujem da je Narodna skupština usvojila Predlog zakona o izmenama i dopunama Carinskog zakona. Pošto sada prelazimo na odlučivanje o predlozima zakona o potvrđivanju međunarodnih ugovora, odnosno sporazuma (tačke 2, 3, 4, 5, 6. i 7. dnevnog reda), podsećam vas da, na osnovu člana 105. stav 3. tačka 6. Ustava Republike Srbije, Narodna skupština odlučuje o zakonima kojima se uređuje zaključivanje i potvrđivanje međunarodnih ugovora, većinom glasova svih narodnih poslanika. S obzirom da na navedene predloge zakona nisu podneti amandmani, saglasno članu 160. stav 3. Poslovnika, Narodna skupština će o ovim predlozima zakona glasati samo u celini. Imajući to u vidu prelazimo na odlučivanje. Prelazimo na 2. tačku dnevnog reda – PREDLOG ZAKONA O POTVRĐIVANjU UGOVORA IZMEĐU REPUBLIKE SRBIJE I REPUBLIKE MAKEDONIJE O PRAVNOJ POMOĆI U GRAĐANSKIH I KRIVIČNIM STVARIMA Stavljam na glasanje Predlog zakona o potvrđivanju Ugovora između Republike Srbije i Republike Makedonije o pravnoj pomoći u građanskih i krivičnim stvarima, u celini. Molim da se izjasnimo. Zaključujem glasanje i saopštavam: za – 130, protiv – niko, uzdržanih – nema, nije glasalo troje od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 3. tačku dnevnog reda - PREDLOG ZAKONA O POTVRĐIVANjU UGOVORA IZMEĐU REPUBLIKE SRBIJE I REPUBLIKE MAKEDONIJE O MEĐUSOBNOM IZVRŠAVANjU SUDSKIH ODLUKA U KRIVIČNIM STVARIMA Stavljam na glasanje Predlog zakona o potvrđivanju Ugovora između Republike Srbije i Republike Makedonije o međusobnom izvršavanju sudskih odluka u krivičnim stvarima, u celini. Molim da se izjasnimo. Zaključujem glasanje i saopštavam: za – 132, protiv – niko, uzdržanih – nema, nije glasao jedan od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 4. tačku dnevnog reda - PREDLOG ZAKONA O POTVRĐIVANjU UGOVORA IZMEĐU REPUBLIKE SRBIJE I REPUBLIKE MAKEDONIJE O IZRUČENjU Stavljam na glasanje Predlog zakona o potvrđivanju Ugovora između Republike Srbije i Republike Makedonije o izručenju, u celini. Molim da se izjasnimo. Zaključujem glasanje i saopštavam: za – 133, protiv – niko, uzdržanih – nema, onih koji nisu glasali nije bilo, od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 5. tačku dnevnog reda - PREDLOG ZAKONA O POTVRĐIVANjU UGOVORA IZMEĐU REPUBLIKE SRBIJE I REPUBLIKE SLOVENIJE O MEĐUSOBNOM IZVRŠAVANjU SUDSKIH ODLUKA U KRIVIČNIM STVARIMA Stavljam na glasanje Predlog zakona o potvrđivanju Ugovora između Republike Srbije i Republike Slovenije o međusobnom izvršavanju sudskih odluka u krivičnim stvarima, u celini. Molim da se izjasnimo. Zaključujem glasanje i saopštavam: za – 132, protiv – niko, uzdržanih – nema, nije glasao jedan od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 6. tačku dnevnog reda - PREDLOG ZAKONA O POTVRĐIVANjU UGOVORA IZMEĐU VLADE REPUBLIKE SRBIJE I VLADE DRŽAVE PALESTINE O IZBEGAVANjU DVOSTRUKOG OPOREZIVANjA U ODNOSU NA POREZE NA DOHODAK Stavljam na glasanje Predlog zakona o potvrđivanju Ugovora između Vlade Republike Srbije i Vlade Države Palestine o izbegavanju dvostrukog oporezivanja u odnosu na poreze na dohodak, u celini. Molim da se izjasnimo. Zaključujem glasanje i saopštavam: za – 131, protiv – niko, uzdržanih – nema, nije glasalo dvoje od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 7. tačku dnevnog reda - PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I VLADE NARODNE DEMOKRATSKE REPUBLIKE ALŽIR O UZAJAMNOM PODSTICANjU I ZAŠTITI ULAGANjA Stavljam na glasanje Predlog zakona o potvrđivanju Sporazuma između Vlade Republike Srbije i Vlade Narodne Demokratske Republike Alžir o uzajamnom podsticanju i zaštiti ulaganja, u celini. Molim da se izjasnimo. Zaključujem glasanje i saopštavam: za – 132, protiv – niko, uzdržanih – nema, nije glasao jedan od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog zakona. Prelazimo na 8. tačku dnevnog reda - PREDLOG ODLUKE O PRESTANKU FUNKCIJE JAVNOG TUŽIOCA U VIŠEM JAVNOM TUŽILAŠTVU U UŽICU Pošto je Narodna skupština obavila jedinstveni pretres o Predlogu odluke, a pre prelaska na odlučivanje podsećam vas da, prema članu 105. stav 2. tačka 12. Ustava Republike Srbije Narodna skupština odlučuje o prestanku funkcije javnog tužioca većinom glasova svih narodnih poslanika. Stavljam na glasanje Predlog odluke o prestanku funkcije javnog tužioca u Višem javnom tužilaštvu u Užicu. Molim da se izjasnimo. Zaključujem glasanje i saopštavam: za – 131, protiv – niko, uzdržanih – nema, nije glasalo dvoje od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog odluke o prestanku funkcije javnog tužioca u Višem javnom tužilaštvu u Užicu. Prelazimo na 9. tačku dnevnog reda - PREDLOG ODLUKE O PRESTANKU FUNKCIJE JAVNOG TUŽIOCA U VIŠEM JAVNOM TUŽILAŠTVU U ZAJEČARU Pošto je Narodna skupština obavila jedinstveni pretres o Predlogu odluke, a pre prelaska na odlučivanje podsećam vas da, prema članu 105. stav 2. tačka 12. Ustava Republike Srbije Narodna skupština odlučuje o prestanku funkcije javnog tužioca većinom glasova svih narodnih poslanika. Stavljam na glasanje Predlog odluke o prestanku funkcije javnog tužioca u Višem javnom tužilaštvu u Zaječaru. Molim da se izjasnimo. Zaključujem glasanje i saopštavam: za – 130, protiv – niko, uzdržanih – nema, nije glasalo troje od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog odluke o prestanku funkcije javnog tužioca u Višem javnom tužilaštvu u Zaječaru. Prelazimo na 10. tačku dnevnog reda - PREDLOG ODLUKE O RAZREŠENjU ČLANA NACIONALNOG SAVETA ZA VISOKO OBRAZOVANjE Pošto je Narodna skupština obavila jedinstveni pretres o Predlogu odluke, a pre prelaska na odlučivanje podsećam vas da, prema članu 105. stav 2. tačka 15. Ustava Republike Srbije Narodna skupština odlučuje o razrešenju člana Nacionalnog saveta za visoko obrazovanje većinom glasova svih narodnih poslanika. Stavljam na glasanje Predlog odluke o razrešenju člana Nacionalnog saveta za visoko obrazovanje. Molim da se izjasnimo. Zaključujem glasanje i saopštavam: za – 131, protiv – niko, uzdržanih – nema, nije glasalo dvoje od ukupno 133 narodna poslanika. Konstatujem da je Narodna skupština većinom glasova svih narodnih poslanika usvojila Predlog odluke o razrešenju člana Nacionalnog saveta za visoko obrazovanje. Prelazimo na 11. tačku dnevnog reda - PREDLOG ODLUKE O DAVANjU SAGLASNOSTI NA ODLUKU O IZMENI ODLUKE O OBRAZOVANjU I RADU STRUČNE SLUŽBE POVERENIKA ZA ZAŠTITU RAVNOPRAVNOSTI I PRAVILNIKA O UNUTRAŠNjEM UREĐENjU I SISTEMATIZACIJI RADNIH MESTA U STRUČNOJ SLUŽBI POVERENIKA ZA ZAŠTITU RAVNOPRAVNOSTI Pošto je Narodna skupština obavila jedinstveni pretres o Predlogu odluke, prelazimo na odlučivanje. Stavljam na glasanje Predlog odluke o davanju saglasnosti na Odluku o izmeni Odluke o obrazovanju i radu stručne službe Poverenika za zaštitu ravnopravnosti i Pravilnika o unutrašnjem uređenju i sistematizaciji radnih mesta u stručnoj službi Poverenika za zaštitu ravnopravnosti. Molim da se izjasnimo. Zaključujem glasanje i saopštavam: za – 129, protiv – niko, uzdržanih – nema, nije glasalo petoro od ukupno 134 narodna poslanika. Konstatujem da je Narodna skupština većinom glasova svih narodnih poslanika usvojila Predlog odluke o davanju saglasnosti na Odluku o izmeni Odluke o obrazovanju i radu stručne službe Poverenika za zaštitu ravnopravnosti i Pravilnika o unutrašnjem uređenju i sistematizaciji radnih mesta u stručnoj službi poverenika za zaštitu ravnopravnosti. Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslovnika Narodne skupštine, zaključujem Šestu sednicu Drugog redovnog zasedanja Narodne skupštine Republike Srbije u 2012. godini. Za 30 minuta, 11,00 časova imamo zakazanu narednu sednicu. Molim vas da budete precizni. Hvala. (Sednica je završena u 10,35 časova.)